Հայաստանյան ԶԼՄ-ների մի խումբ ներկայացուցիչներ, «Հրանտ Դինք» հիմնադրամի հրավերով, սեպտեմբերի 13-19-ը Թուրքիայում էին` Անկարայում, Ստամբուլում եւ Վանում: Մեզ հետ աշխատում էին հիմնադրամի ներկայացուցիչներ Դանիելն ու Արետը, իսկ ինձ համար Ստամբուլում փոքրիկ էքսկուրսիա կազմակերպեց նաեւ Ստամբուլի «Ժամանակ» թերթի խմբագիր Արա Քոչունյանը: Օրինակ, հենց պարոն Քոչունյանից տեղեկացանք, որ «Հեյնրիխ Բյոլ» հիմնադրամի Թուրքիայի գրասենյակի ներկայիս շենքում նախկինում ապրել եւ փաստաբանական գործունեությամբ է զբաղվել Գրիգոր Զոհրապը: Ստամբուլահայ մեր հայրենակիցներն էլ հպարտորեն պատմում էին, որ Ագաթա Քրիստին իր վեպերից մեկը գրել է 1895թ. կառուցված «Պերա պալաս» հանրահայտ հյուրանոցի 411 համարում: Հյուրանոցը հայտնի է այլ անվանի կենվորներով եւս՝ Ելիզավետա 2-րդ, Քեմալ Աթաթուրք, Լեւ Տրոցկի, Գրետա Գարբո, Էռնեստ Հեմինգուեյ, Սառա Բեռնար եւ այլք: